Абай облысының жолаушылар көлігі және автомобиль 

Талдау аясында 17 сыбайлас жемқорлық тәуекелі анықталып, көлік саласындағы субсидиялау тетіктерін (авиамаршруттар, теміржол тасымалдары, автомобиль жолаушылар тасымалы), кадр саясатының, бюджеттік әкімшілендірудің, сатып алу қызметінің, жол жұмыстарының бақылау тиімділігін арттыруға бағытталған 17 ұсыным әзірленді.
Басқарманың қызметін талдау оның қызметінің әртүрлі кезеңдерінде сыбайлас жемқорлық тәуекелдерінің туындауына ықпал ететін жүйелі факторларды, оның ішінде кадр жұмысын, мемлекеттік қызметшілерді сыйлықақымен марапаттауды, құжаттарды шектелген санатқа жатқызуды, бюджеттік бағдарламаларды жоспарлау мен орындауды, инфрақұрылымдық жобаларды іске асыруды және бюджет қаражатының пайдаланылуын бақылауды анықтауға мүмкіндік берді.
Жүргізілген талдау барысында, ішкі және нормативтік құқықтық актілердің жекелеген ережелерінде, сондай-ақ қалыптасқан практикада лауазымды адамдардың кең дискрециялық өкілеттіктерінің болуы, шешімдер қабылдаудың нақты әрі ашық өлшемшарттарының болмауы, ресурстарды бөлудің регламенттелмеуі, конкурстық және бақылау рәсімдерін автоматтандыру деңгейінің жеткіліксіздігі түрінде көрініс табатын сыбайлас жемқорлыққа ықпал ететін факторлардың бар екені анықталды.
Бұдан бөлек, маршруттарға қызмет көрсетуге арналған конкурстарды өткізу рәсімдерін, тасымалдаушыларға ұсынылатын субсидияларды есепке алу және олардың пайдаланылуын бақылау процестерін одан әрі цифрландыру қажеттілігі белгілі болды. 
Анықталған сыбайлас жемқорлық тәуекелдерін ескере отырып, лауазымдық нұсқаулықтарды түгендеу, сыйлықақы берудің объективті өлшемшарттарын енгізу, қызметтік пайдалануға арналған шектелген ақпаратқа жатқызылатын құжаттар тізбесін қайта қарау, бюджеттік шығыстардың негізділігіне бақылауды күшейту, конкурстық рәсімдерді автоматтандыру, субсидиялау процесінің ашықтығын арттыру және жобаларды іске асыруға қоғамдық бақылауды күшейту жөнінде ұсынымдар әзірленді.
Сонымен қатар, бюджетті жоспарлау мен орындау рәсімдерін, орындалған жұмыстарды қабылдауды, жол құрылысының сапасын бақылауды және мердігерлердің кепілдік міндеттемелерін сақтауын, оның ішінде орындалған жұмыстардың көлемі мен құнын құжаттық растауға бірыңғай талаптар белгілеуді қоса алғанда, құқықтық және ұйымдастырушылық реттеуді жетілдіру қажеттігі анықталды.

